***Νεοελληνική Γλώσσα***

***Ενότητα* 1η**

**ΕΙΔΗ ΠΡΟΤΑΣΕΩΝ ΩΣ ΠΡΟΣ ΤΑ ΣΥΣΤΑΤΙΚΑ - ΔΟΜΗ**

***Απλή*** πρόταση λέγεται η πρόταση που αποτελείται από τους κύριους όρους, δηλ. περιλαμβάνει τις απολύτως απαραίτητες πληροφορίες για να δηλωθεί ένα νόημα, για να μεταδοθεί ένα μήνυμα. Κύριοι όροι της πρότασης θεωρούνται το ρήμα, το υποκείμενο και το αντικείμενο ή το κατηγορούμενο.

Οι μορφές που μπορεί να έχει μια απλή πρόταση είναι οι εξής:

Ο Γιάννης κοιμάται. Υ+Ρ

Ο Γιάννης έφαγε τυρόπιτα. Υ+Ρ+Α

Ο Γιάννης είναι καλός. Υ+Ρ+Κ

***Ελλειπτική*** πρόταση λέγεται η πρόταση, όταν κάποιος από τους βασικούς όρους λείπει, γιατί εννοείται εύκολα. Στον καθημερινό μας λόγο χρησιμοποιούμε κυρίως ελλειπτικές προτάσεις.

Τι κάνεις; Λείπει το υποκείμενο

Είμαι καλά. Λείπει το υποκείμενο εγώ

Καλά. Λείπει και το υποκείμενο εγώ και το ρήμα είμαι)

Εσύ; Λείπει το ρήμα τι κάνεις

***Επαυξημένη*** πρόταση λέγεται η πρόταση, όταν εκτός από τους βασικούς όρους περιλαμβάνει και προσδιορισμούς.

Ο όμορφος Γιάννης κοιμάται ήσυχα στο κρεβάτι.

Ο πεινασμένος Γιάννης έφαγε μια μεγάλη και νόστιμη τυρόπιτα.

***Σύνθετη*** πρόταση λέγεται η πρόταση που περιλαμβάνει κάποιο όρο δύο φορές ή περισσότερες (εκτός, βέβαια, από τη ρήμα).

π.χ. Ο Γιάννης και η Ελένη κοιμούνται. 2 Υ+ Ρ

Ο Γιάννης έφαγε τυρόπιτα και κουλούρι. Υ + Ρ+ 2Α

Ο Γιάννης είναι καλός και γλυκός. Υ + Ρ+ 2Κ

Ο Γιάννης και η Ελένη έφαγαν τυρόπιτα και κουλούρι. 2Υ +Ρ+ 2Α

Ο Γιάννης και η Ελένη είναι καλοί και όμορφοι. 2Υ +Ρ + 2 Κ

**ΕΙΔΗ ΠΡΟΤΑΣΕΩΝ ΩΣ ΠΡΟΣ ΤΗ ΣΗΜΑΣΙΑ ΤΟΥΣ**

α) αποφαντική

β) προστακτική

γ) επιφωνηματική

δ) ερωτηματική

***Αποφαντική*** πρόταση λέγεται η πρόταση που μας δίνει διάφορες πληροφορίες ή κρίσεις. Ως σημείο στίξης χρησιμοποιείται η τελεία.

π.χ. Σήμερα θα πάμε εκδρομή.

***Προστακτική*** πρόταση λέγεται η πρόταση με την οποία εκφράζουμε κάποια επιθυμία ή προσταγή. Ως σημείο στίξης χρησιμοποιείται η τελεία ή το θαυμαστικό.

π.χ. Διάβασε τα μαθήματά σου.

Άνοιξε την πόρτα!

***Επιφωνηματική*** πρόταση λέγεται η πρόταση με την οποία εκφράζουμε το θαυμασμό ή τη δυσφορία μας για κάτι. Ως σημείο στίξης χρησιμοποιείται το θαυμαστικό (!)

π.χ. Τι ωραία μέρα!

***Ερωτηματική*** πρόταση λέγεται η πρόταση με την οποία ρωτάμε κάτι. Ως σημείο στίξης χρησιμοποιείται το ερωτηματικό (;)

π.χ. Τι ώρα να έρθω αύριο;

 **ΕΙΔΗ ΠΡΟΤΑΣΕΩΝ ΩΣ ΠΡΟΣ ΤΗ ΣΗΜΑΣΙΑ ΤΟΥΣ**

- Με βάση το κριτήριο της άρνησης ή κατάφασης ( σημασία ) οι προτάσεις χωρίζονται σε δύο κατηγορίες

**α) αρνητικές**

**β) καταφατικές**

**Αρνητικές** προτάσεις λέγονται οι προτάσεις που περιέχουν άρνηση, δηλαδή τις λέξεις όχι, δεν (δε), μην (μη)

Π.χ. Δεν θέλω άλλο φαγητό.

**Καταφατικές** προτάσεις λέγονται οι προτάσεις που δεν περιέχουν άρνηση.

π.χ. Έλα να φύγουμε.

 *Μπορούμε να χρησιμοποιήσουμε διαφορετικά είδη προτάσεων για να πετύχουμε το σκοπό μας στην επικοινωνία. Η επιλογή μας εξαρτάται κυρίως από τον ακροατή μας (ποιος είναι, τι σχέση έχουμε μαζί του), από τον τρόπο που μεταδίδεται το μήνυμα και τις συνθήκες επικοινωνίας (αν μιλάμε από το τηλέφωνο ή πρόσωπο με πρόσωπο, αν είμαστε μπροστά σε άλλους ή μόνοι με το συνομιλητή μας). Έτσι, μια παράκληση μπορούμε να την εκφράσουμε όχι μόνο με προστακτική πρόταση αλλά και ερωτηματική.*

Π.χ

Μπορείς να με βοηθήσεις;

Βοήθησέ με!

Οι προτάσεις σε σχέση με τις άλλες χωρίζονται:

***Προτάσεις κύριες (ή ανεξάρτητες):*** είναι οι προτάσεις που κατά κανόνα μπορούν να σταθούν στον λόγο χωρίς να χρειάζεται να συνδυαστούν με μια άλλη πρόταση,

 π.χ. Χθες τελείωσαν τα μαθήματα.

***Προτάσεις δευτερεύουσες (ή εξαρτημένες):*** είναι οι προτάσεις που, για να σταθούν στον λόγο, χρειάζεται να συνδυαστούν με μια άλλη πρόταση,

 π.χ. Μου είπε πως θα είναι για πάντα δίπλα μου.

**Παράγοντες επικοινωνίας**

- ***Πομπός***: εκπέμπει μήνυμα - Δέκτης: λαμβάνει το μήνυμα

- Επιτυχής επικοινωνία: ο δέκτης μπορεί να καταλάβει το μήνυμα που του στέλνει ο πομπός.

***- Μέσο επικοινωνίας:*** φυσικό (πρόσωπο με πρόσωπο επικοινωνία), ή τεχνητό ( τηλέφωνο, η επιστολή, το διαδίκτυο

***- Κώδικας***: σύστημα σημείων με κανόνες και αρχές (γλωσσικός, μαθηματικών, πληροφορικής, ζωγραφικής, μουσικής, ενδυματολογικός, μιμόγλωσσα)

 Η κατανόηση του μηνύματος από την πλευρά του δέκτη εξαρτάται **από τους εξής παράγοντες:**

- -Από τον κώδικα που χρησιμοποιεί ο πομπός και κατά πόσο αυτός είναι γνωστός-κοινός, τον καταλαβαίνει δηλαδή ο δέκτης.

- -Από το επίπεδο γνώσης του γλωσσικού κώδικα.

- - Από την σαφήνεια του μηνύματος.

- -Από την ψυχική και συναισθηματική κατάσταση στην οποία βρίσκεται ο δέκτης και από τις μέχρι τότε εμπειρίες (βιώματα) που έχει από τα περιβάλλοντα (π.χ. οικογενειακό, σχολικό, κοινωνικό, πολιτισμικό κ.λπ.), μέσα στα οποία έμαθε να σκέφτεται και να λειτουργεί.

- Η διαδικασία της επικοινωνίας έχει πάντα κάποιο συγκεκριμένο στόχο. Ο πομπός, δηλαδή, στέλνει ένα μήνυμα με το οποίο προσπαθεί να πετύχει κάτι.

**Συνθήκες επικοινωνίας:** Ο τρόπος μετάδοσης του μηνύματος/ το περιβάλλον, οι σχέσεις των συνομιλητών κ.α

-περιβάλλον (τόπος-χρόνος)

-μέλη( δημιουργός - αποδέκτης

-σκοπός

--τόνος (επίσημος -ανεπίσημος )

- μέσο (προφορικά -γραπτά)

-μορφή μηνύματος

-περιεχόμενο

***Πολυτροπική επικοινωνία:*** η επικοινωνιακή μορφή που βασίζεται στο πολυτροπικό κείμενο (κείμενο που συνδυάζει περισσότερους από έναν τρόπους επικοινωνίας για να μεταβιβάσει ένα μήνυμα : γλώσσα, εικόνες, αφίσες, χάρτες, στατιστικοί πίνακες….)

**ΑΣΚΗΣΕΙΣ**

1. Να βρείτε το είδος των παρακάτω προτάσεων ανάλογα με τη δομή ( συστατικά), την ποιότητά τους (καταφατική, αποφατική) και τη σημασία τους.

· Δε συμφωνώ με τη γνώμη σου.

· Πόσο ωραία περάσαμε στην εκδρομή!

· Μη φωνάζετε.

· Ο Παύλος είναι καλό παιδί.

· Να μην τους γνώριζα ποτέ!

· Δεν ήρθε ακόμα ο Γιάννης;

· Ανοίξτε τα βιβλία σας.

· Έχετε καμία ερώτηση;

***ΦΥΛΛΟ ΕΡΓΑΣΙΑΣ- Ενότητα 1η***

 1 ) Οι παρακάνω εικόνες δείχνουν δύο παιδιά που πάνε πρώτη φορά σε ένα καινούργιο σχολείο. Παρατήρησε την αντίδρασή τους και περίγραψέ την στην τάξη.



2 ) Πώς ήταν η δική σου πρώτη μέρα στο καινούργιο σχολείο; (εντυπώσεις, σκέψεις, συναισθήματα), Έμοιαζε με τις αντιδράσεις κάποιου παιδιού από τις εικόνες;

 **Β. Δράσεις:**

3) Αφού διαβάσεις για τον τρόπο επικοινωνίας και τους παράγοντες επικοινωνίας ,να βρεις αν είναι επιτυχής ή όχι η επικοινωνία ανάμεσα στο ζευγάρι στο κόμικ; Γιατί; Ονόμασε τους παράγοντες της επικοινωνίας. Ποιος είναι ο πομπός, ο δέκτης, ο κώδικας, το μήνυμα;



4) Μελέτησε το κείμενο προσεκτικά και απάντησε στις ερωτήσεις.

**Αστραδενή της Ευγενίας Φακίνου**

*(Η Αστραδενή έρχεται με την οικογένειά της από τη Σύμη και πάει πρώτη μέρα στο καινούριο σχολείο στην Αθήνα.)*

Ωραία! Λοιπόν, αυτή είναι η τάξη μου! Η Ε3!... Πρέπει να βάλω κάποιο σημάδι για να τη βρίσκω. Καλά θα δω..., γιατί ο κύριος ανοίγει μια πόρτα... Με σπρώχνει απαλά μέσα...

Πρώτα είδα την κυρία μας. Τη δασκάλα μας. Δεν ξέρω αν είναι νέα ή μεγάλη. Έχει μαζεμένα τα μαλλιά της σφιχτό κότσο και φοράει γυαλιά.

«Τι συμβαίνει, κύριε Γιώργο;».

«Μια καινούργια μαθήτρια, δεσποινίς».

(Ώστε είναι δεσποινίς κι όχι κυρία. Δεν έχει παντρευτεί κι είναι μεγαλούτσικη).

«Στη δική μου τάξη βρήκανε να τη βάλουνε... Έχουμε κιόλας 62 παιδιά. Τέλος πάντων. Ευχαριστώ, κύριε Γιώργο».

Στεκόμουνα κάπου κοντά στην έδρα. Κοίταξα την τάξη. Μεγάλη ήτανε κι όμως νόμιζες ότι θα έσκαγε σε λίγο από τα πολλά παιδιά. Είχε τέσσερις σειρές θρανία. Στα πιο πολλά θρανία καθόντουσαν τρία τρία παιδιά. Και είχε και δυο θρανία στο πλάι της έδρας.

«Βρες μια θέση και κάτσε», μου 'πε η κυρία.

Εκεί στη δεύτερη σειρά στο τρίτο θρανίο κάθονται δυο κορίτσια. Συμπαθητικά μου φαίνονται. Προχωρώ προς τα κει. Όταν φτάνω όμως... έχουν κάτσει στις δυο άκρες του θρανίου και κάνουν ότι δε με βλέπουν. Τι να κάνω τώρα; Να τους πω «πήγαινε πιο μέσα...», δεν μπορώ. Κοιτάζω γύρω. Όλοι κάνουν ότι κοιτάνε τα τετράδιά τους. Ξέρω όμως ότι εμένα κοιτάνε. Τι θα κάνω...

Αναστενάζω. Έχει και παρακάτω θρανίο με άδεια θέση. Πάω για κει.

Κάθονται ένα αγόρι κι ένα κορίτσι. Όταν φτάνω έχουν πιάσει κι αυτοί τις άκριες... Κοιτάω γύρω. Τι να κάνω;... Ακούω και κάτι γέλια... Επίτηδες το κάνουνε... Δε με θέλουνε να καθίσω δίπλα τους. Γιατί;... Πρέπει να 'χω γίνει κόκκινη σαν παντζάρι. Γυρνάω το κεφάλι μου και τους κοιτάω. Ν' άνοιγε η γη να με καταπιεί... Στέκομαι εκεί στη μέση. Στο λαιμό μου κάτι ανεβοκατεβαίνει...

«Ακόμα να καθίσεις;», ρωτάει απ' την έδρα της η κυρία.

Τι να της πω... Ότι αυτοί με κοροϊδεύουν;...

«Έλα να κάτσεις στα πλαϊνά θρανία», μου λέει .Πήγα.

5) Είναι επιτυχής η επικοινωνία ανάμεσα στην Αστραδενή και τους νέους της συμμαθητές; Ποιον κώδικα επικοινωνίας χρησιμοποιούν και ποιο είναι το μήνυμα;

Ποιον θα βάζατε στη θέση του πομπού και ποιον στη θέση του δέκτη; Δικαιολογήστε την απάντησή σας.

6) Εντόπισε τα λόγια που απευθύνει η δασκάλα α) στον κύριο Γιώργο β) στους μαθητές και γ) στην Αστραδενή.

 Για ποιο θέμα μιλάει κάθε φορά και με ποιο σκοπό;

 Πώς θα χαρακτηρίζατε το ύφος της;

7)Υπογράμμισε στο κείμενο δύο ελλειπτικές προτάσεις και στη συνέχεια μετάφερέ τες στο τετράδιό σου και συμπλήρωσε τους όρους που λείπουν . Γιατί η συγγραφέας προτίμησε τις ελλειπτικές προτάσεις;

8) Βρες στο κείμενο δύο απλές προτάσεις και μετάτρεψέ τες σε σύνθετες και επαυξημένες.

9) Βρες στο κείμενο μία πρόταση για κάθε είδος: αποφατική, προστακτική, επιφωνηματική, ερωτηματική.

10) Η Αστραδενή γυρνά στο σπίτι και αφηγείται στη μητέρα της τις εντυπώσεις της από την πρώτη μέρα στο σχολείο . Γράψε μια παράγραφο χρησιμοποιώντας και διάλογο.

Γ. Αξιολόγηση:

11) Γράψε μια επιστολή σε έναν φίλο σου από το δημοτικό που έφυγε στο εξωτερικό και διηγήσου την πρώτη μέρα στο καινούργιο σχολείο.

12) Γράψε στο τετράδιο σου ένα δικό σου παράδειγμα για κάθε είδος πρότασης που μάθαμε.